
住讜讻讛 诇讙 注"讘 - 驻讬专讜砖 砖讟讬讬谞讝诇抓

砖谞讬诐 讜砖诇砖讛 诪拽讜诪讜转 讛讜讬 [讛专讬 讛讜讗] 诪谞讜诪专 讘爪讘注讬诐 讘诪拽讜诪讜转 砖讜谞讬诐 讜讘讜讚讗讬 讗讬谉 讝讛 "讛讚专" 讜驻住讜诇 讛讜讗.


讗诇讗 讬砖 诇转拽谉 讙讬专住讛 讝讜 砖讙专住谞讜, 讜讗讬 讗转诪专 讛讻讬 讗转诪专 [讗诐 谞讗诪专 讚讘专 讝讛 讻讱 谞讗诪专]: 讗讜 砖讛讬讜 注谞讘讬讜 诪专讜讘讬谉 诪注诇讬讜 鈥� 驻住讜诇. 讜注讜讚 讗诪专 专讘 讞住讚讗: 讚讘专 讝讛 专讘讬谞讜 讛讙讚讜诇 讗诪专讜, 讜讛诪拽讜诐 (讛拽讚讜砖 讘专讜讱 讛讜讗) 讬讛讬讛 讘注讝专讜; 诇讗 砖谞讜 砖驻住讜诇 讗诇讗 讻砖注谞讘讬讜 讛讬讜 讻讘专 砖讞讜专讜转 (讘砖讬诇讜转) 讜谞讘讚诇讜转 讛专讘讛 诪谉 讛注诇讬诐 讜诇讻讱 讛专讬讛讜 谞专讗讛 讻诪谞讜诪专. 讗讘诇 讻砖注谞讘讬讜 注讚讬讬谉 讬专讜拽讜转 鈥� 诪讬谞讬 [讻诪讬谉] 讛讛讚住 讛讜讗, 砖爪讘注讜 讚讜诪讛 诇注诇讬 讛讛讚住 讜讗讬谞讜 谞专讗讛 讘砖诇讛诐 讻诪谞讜诪专, 诇讻谉 讛讜讗 讻砖专.


注诇 讻讱 讗诪专 专讘 驻驻讗: 讗诐 讛讬讜 讛注谞讘讜转 讗讚讜诪讜转 鈥� 讻砖讞讜专讜转 讚诪讬讬谉 [讛谉 谞讞砖讘讜转], 砖讻谉 讗诪专 专' 讞谞讬谞讗 讘注谞讬谉 讚诐 讛谞讚讛: 讛讗讬 [讝讛] 砖讛讜讗 注转讛 讚诐 砖讞讜专, 讘注爪诐 讚诐 讗讚讜诐 讛讜讗 讜讟诪讗, 讗诇讗 砖诇拽讛 (谞注砖讛 讻讛讛), 讛专讬 砖诇注谞讬讬谞讬诐 砖讜谞讬诐 谞讞砖讘讬诐 讛讗讚讜诐 讜讛砖讞讜专 讻砖谞讬 讙讜讜谞讬诐 砖诇 爪讘注 讗讞讚.


讗 砖谞讬谞讜 讘诪砖谞讛 砖讗诐 诪讬注讟谉 讗转 讛注谞讘讜转 鈥� 讻砖专. 讜砖讜讗诇讬诐: 讚诪注讟讬谞讛讜 讗讬诪转 [砖诪讬注讟 讗讜转谉 讗讬诪转讬]? 讗讬诇讬诪讗 诪拽诪讬讛 讚诇讗讙讚讬讛 [讗诐 转讗诪专 砖诪讬注讟谉 诇驻谞讬 砖讗讙讚] 讗转 讛讛讚住 讘讬谉 讛诪讬谞讬诐 鈥� 驻砖讬讟讗 [驻砖讜讟 讜诪讜讘谉 诪讗诇讬讜], 砖讛专讬 讘砖注讛 砖诪拽讬讬诐 讘讜 讗转 讛诪爪讜讛, 注诇讬讜 诪专讜讘讬谉 诪注谞讘讬讜! 讗诇讗 讬砖 诇讜诪专 讻讬 诪讬注讟谉 诇讘转专 讚诇讗讙讚讬讛 [诇讗讞专 砖讗讙讚 讗讜转讜] 讻讘专 注诐 讛诪讬谞讬诐, 讗诐 讻谉 讚讞讜讬 诪注讬拽专讗 [诪转讞讬诇转讜] 讛讜讗, 砖讛专讬 讘砖注讛 砖谞讗讙讚 讛讬讛 驻住讜诇, 转驻砖讜讟 诪讬谞讛: [转驻转讜专 诪讻讗谉] 讗转 讛砖讗诇讛 砖砖讗诇谞讜, 讜转讗诪专 讻讬 讚讞讜讬 诪注讬拽专讗 [诪转讞讬诇转讜] 鈥� 诇讗 讛讜讬 [讗讬谞讜 谞拽专讗] 讚讞讜讬!


讗转 讛讛爪注讛 讛讝讜 讚讜讞讬诐: 诇注讜诇诐 转讗诪专 讻讬 诪讚讜讘专 讻讗谉 砖诪讬注讟谉 讘转专 讚讗讙讚讬讛 [诇讗讞专 砖讗讙讚 讗讜转讜] 讜拽住讘专 [讜住讘专] 讗讜转讜 讞讻诐, 讻讬 讗讙讚 讛诇讜诇讘 讗讬谞讜 谞讞砖讘 讻讙诪专 讛诪爪讜讛 讗诇讗 讛讝诪谞讛 (讛讻谞讛) 讘注诇诪讗 [讘诇讘讚] 讛讜讗, 砖诪讻讬谉 讗转 讛诪讬谞讬诐 诇诪爪讜讜转诐, 讜讛讝诪谞讛 讘注诇诪讗 [讘诇讘讚] 诇讗讜 [诇讗] 讻诇讜诐 讛讬讗, 讜诇讻谉 讗驻砖专 诇诪注讟 注谞讘讬讜 讙诐 诇讗讞专 砖讗讙讚讜.


讘 砖谞讬谞讜 讘诪砖谞讛 砖讗讬谉 诪诪注讟讬谉 讗转 注谞讘讜转 讛讛讚住 讘讬讜诐 讟讜讘. 讜砖讜讗诇讬诐 讛讗 [讛专讬 讗诐] 注讘专 注讘讬专讛 讜诇拽讟谉 讘讻诇 讝讗转 诪讗讬 [诪讛] 讬讛讬讛 讚讬谉 讛讛讚住? 讘讜讚讗讬 讻砖专 讛讜讗, 砖讛专讬 诇讗 谞讗诪专讛 讘讜 诇砖讜谉 驻住讜诇. 讜谞讘专专, 讚讗砖讞讜专 讗讬诪转 [砖讛砖讞讬专讜 注谞讘讜转 讗诇讛 讘讛讚住 诪转讬]? 讗讬诇讬诪讗 讚讗砖讞讜专 [讗诐 转讗诪专 砖讛砖讞讬专讜] 诪讗转诪讜诇, 诪注专讘 讬讜诐 讟讜讘, 讗诐 讻谉 讚讞讜讬 诪注讬拽专讗 [诪转讞讬诇讛] 讛讜讗, 讜讗诐 讻谉 转驻砖讜讟 诪讬谞讛 [转驻转讜专 诪讻讗谉] 讻讬 讚讞讜讬 诪注讬拽专讗 [诪转讞讬诇转讜] 鈥� 讚诇讗 讛讜讬 [砖讗讬谞讜 谞讞砖讘], 讚讞讜讬,


讗诇讗 诇讗讜 [讛讗诐 诇讗] 转讗诪专 讚讗砖讞讜专 [砖讛砖讞讬专讜] 讘讬讜诐 讟讜讘 注爪诪讜 讜注讘专 讜诪讬注讟谉 讘讜 讘讬讜诐, 砖谞专讗讛 讜谞讚讞讛 讛讜讗 砖讛专讬 讘转讞讬诇转 讛讬讜诐 讛讬讜 讛注谞讘讜转 注讚讬讬谉 讬专讜拽讜转 讜讗讬谞诐 驻讜住诇讜转, 讜诇讻讱 讛讬讛 讛讜讗 讗讬驻讜讗 专讗讜讬 讜诇讗讞专 讻讱 谞讚讞讛. 讜讗诐 讻谉, 砖诪注转 诪讬谞讛 [讗转讛 砖讜诪注 诪讻讗谉] 讜驻讜转专 讘注讬讛 砖诇讗 谞驻转专讛: 砖谞专讗讛 讜谞讚讞讛 鈥� 讞讜讝专 讜谞专讗讛 (谞注砖讛 专讗讜讬), 讗诐 转讜拽谉 讛驻住讜诇 砖讘讜!


讜讚讜讞讬诐: 诇讗, 诇注讜诇诐 转驻专砖 讚讗砖讞讜专 诪注讬拽专讗 [砖讛砖讞讬专讜 讛注谞讘讜转 诪转讞讬诇讛] 诇驻谞讬 讛讞讙, 讜讚讞讜讬 诪注讬拽专讗 讚诇讗 讛讜讬 [诪转讞讬诇转讜 砖讗讬谞讜] 讚讞讜讬 转驻砖讜讟 诪讬谞讛 [转驻转讜专 诪讻讗谉], 讗讘诇 讗转 讛讘注讬讛 讛讗诐 谞专讗讛 讜谞讚讞讛 讞讜讝专 讜谞专讗讛 讗讜 讗讬谞讜 讞讜讝专 讜谞专讗讛, 诇讗 转驻砖讜讟 [转驻转讜专] 讜讗讬谉 讛讜讻讞讛 讘专讜专讛 诪讻讗谉.


讙 转谞讜 专讘谞谉 [砖谞讜 讞讻诪讬诐]: 讗讬谉 诪诪注讟讬谉 讗转 注谞讘讜转 讛讛讚住 讻讚讬 诇讛讻砖讬专讜, 讘讬讜诐 讟讜讘. 诪砖讜诐 专' 讗诇讬注讝专 讘专' 砖诪注讜谉 讗诪专讜: 诪诪注讟讬谉. 讜砖讜讗诇讬诐 注诇 专' 讗诇注讝专: 讜讛讗 拽讗 诪转拽谉 诪谞讗 [讜讛专讬 讛讜讗 诪转拽谉 讻诇讬], 讘讬讜诐 讟讜讘! 砖讛专讬 讛讬讛 讛讛讚住 驻住讜诇 讜讘讻讱 讛讜讗 诪讻砖讬专讜 诇诪爪讜讜转讜.


讗诪专 专讘 讗砖讬: 讻讙讜谉 砖诇拽讟谉 讗转 讛注谞讘讜转 诇讗讻讬诇讛, 砖讛专讬 诪讜转专 诇讜 诇诇拽讟谉 诪注谞祝 拽爪讜抓 讜诇讗讻诇谉 讘讬讜诐 讟讜讘, 讜讗诪谞诐 诇讗 讛讬讛 讘讚注转讜 诇讛讻砖讬专 讗转 讛讛讚住. 讜注讜讚, 专' 讗诇讬注讝专 讘专' 砖诪注讜谉 住讘专 诇讛 讻讗讘讜讛 [住讘专 讻砖讬讟转 讗讘讬讜] 专' 砖诪注讜谉 砖讗诪专: 讚讘专 砖讗讬谉 诪转讻讜讬谉 诪讜转专. 讻诇讜诪专: 砖讗诐 注砖讛 讘砖讘转 讗讜 讘讬讜诐 讟讜讘 诪注砖讛 诪讜转专 讜讗讙讘 讻讱 谞注砖转讛 讙诐 诪诇讗讻讛 讗住讜专讛 砖讗讬谉 诪转讻讜讜谉 讻诇诇 诇注砖讜转讛 鈥� 讗讬谉 讘讻讱 讗讬住讜专. 讜讗祝 讻讗谉, 讻讬讜谉 砖讗讬谞讜 诪转讻讜讜谉 诇讛讻砖讬专 讗转 讛诇讜诇讘, 讗诇讗 诇讗讻讬诇转 讛注谞讘讜转, 讗祝 砖讘诪注砖讛 讝讛 注爪诪讜 讛讜讻砖专 讛讛讚住 诇诪爪讜讜转讜, 讛专讬 讝讛 诪讜转专.


讜诪拽砖讬诐: 讜讛讗 [讜讛专讬] 讗讘讬讬 讜专讘讗 讚讗诪专讬 转专讜讬讬讛讜 [砖讗诪专讜 砖谞讬讛诐]: 诪讜讚讛 专' 砖诪注讜谉 讘"驻住讬拽 专讬砖讬讛 讜诇讗 讬诪讜转", 讻诇讜诪专: 讗祝 砖讗诪专 专' 砖诪注讜谉 砖讚讘专 砖讗讬谉 诪转讻讜讜谉 诪讜转专, 诇讗 讗诪专 讻谉 讗诇讗 讻讗砖专 讛诪诇讗讻讛 讛讗住讜专讛 谞注砖转讛 讘诪拽专讛, 讗讘诇 讗诐 诪诇讗讻讛 讝讜 讛讬讗 转讜爪讗讛 讛讻专讞讬转 诪诪讛 砖注讜砖讛 (讻驻讬 砖讘讞讬转讜讱 讛专讗砖 讛转讜爪讗讛 讛讛讻专讞讬转 讛讬讗 诪讜讜转) 鈥� 讗讬谞讜 讬讻讜诇 诇讜诪专 砖诇讗 讛转讻讜讜谉 诇讻讱. 讜讗祝 讻讗谉 讘诪注砖讛 诇拽讬讟转 讛注谞讘讜转, 诪转讻砖专 讛讛讚住 诇诪爪讜讜转讜!


讜诪砖讬讘讬诐: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐] 讘诪拽专讛 讚讗讬转 诇讬讛 讛讜砖注谞讗 讗讞专讬转讬 [砖讬砖 诇讜 讛讚住 讗讞专] 讜讗诐 讻谉 讗讬谉 讻讗谉 转讜爪讗讛 讛讻专讞讬转 砖诇 转讬拽讜谉 讻诇讬, 讻讬讜讜谉 砖讛讻诇讬 讻诇讜诪专 讛诇讜诇讘 注诇 诪讬谞讬讜, 诪转讜拽谉 讛讜讗 注讘讜专讜, 讜讗讻讬诇转 讛注谞讘讜转 讗讬谞讛 讘讛讻专讞 "转讬拽讜谉 讻诇讬" 讜诇讻谉 讗诐 注砖讛 讻谉 讜诪诪讬诇讗 谞转拽谉 讛讛讚住 鈥� 讗祝 讛讜讗 讻砖专 诇诪爪讜讛.


讚 转谞讜 专讘谞谉 [砖谞讜 讞讻诪讬诐]: 讛讜转专 讗讙讚讜 砖诇 讛诇讜诇讘 讜讛诪讬谞讬诐 讛讗讙讜讚讬诐 讗诇讬讜 讘讬讜诐 讟讜讘 鈥� 讗讜讙讚谉 讗转 讛诪讬谞讬诐, 讗讘诇 诇讗 讘拽砖讬专讛 诪讜专讻讘转 讻诪拽讜讚诐, 讗诇讗 讻讗讙讜讚讛 砖诇 讬专拽 讘讻专讬讻讛 讘诇讘讚. 讜砖讜讗诇讬诐: 讜讗诪讗讬 [讜诪讚讜注] 讬注砖讛 讻讻讛? 讛专讬 讬砖 讗驻砖专讜转 讟讜讘讛 讬讜转专 鈥� 诇讬注谞讘讬讛 诪讬注谞讘 [砖讬注谞讜讘 讗转 讛诪讬谞讬诐 讘注谞讬讘讛] 砖诪讜转专 诇注砖讜转讛 讘砖讘转, 讜诇讗 讬注砖讛 拽砖专! 讜诪砖讬讘讬诐: 讛讗 诪谞讬 [讘专讬讬转讗 讝讜 讻砖讬讟转 诪讬 讛讬讗] 讻砖讬讟转 专' 讬讛讜讚讛 讛讬讗, 砖讗诪专: 注谞讬讘讛 鈥� 拽砖讬专讛 诪注诇讬讬转讗 [诪注讜诇讛] 讛讬讗 讜诇讻谉 讗讬谞讜 专砖讗讬 诇注砖讜转 注谞讬讘讛.


讜诪拽砖讬诐: 讗讬 [讗诐] 住讘讜专 讗转讛 讻讬 讘专讬讬转讗 讝讜 讻砖讬讟转 专' 讬讛讜讚讛 讛讬讗, 讗诐 讻谉 讛专讬 诇砖讬讟转讜, 讻驻讬 砖讻讘专 谞讗诪专, 讞讜讘转 讗讙讬讚转 讛诇讜诇讘 讜诪讬谞讬讜 谞诇诪讚转 诪诪注砖讛 拽专讘谉 讛驻住讞 讜讻诪注砖讛 讛讗讙讬讚讛 讘注谞讬谉 讛驻住讞 爪专讬讻讛 诇讛讬讜转 讗讬驻讜讗 讗祝 讗讙讬讚转 讛诇讜诇讘, 讜讘讜讚讗讬 讗讬讙讜讚 诪注诇讬讬转讗 讘注讬 [讗讙讚 诪注讜诇讛 爪专讬讱] 注讘讜专 讛诪讬谞讬诐. 讜拽砖讬专讛 讝讜 讻讗讙讜讚转 讬专拽 讗讬谉 讘讛 诪爪讜讜转 讗专讘注转 讛诪讬谞讬诐 讻讚讬谞讛! 讜诪砖讬讘讬诐: 讛讗讬 转谞讗 住讘专 诇讛 讻讜讜转讬讛 讘讞讚讗 [转谞讗 讝讛 砖诇 讛讘专讬讬转讗 住讘讜专 讛讜讗 讻诪讜转讜 讻砖讬讟转 专' 讬讛讜讚讛 讘讚讘专 讗讞讚], 砖注谞讬讘讛 拽专讜讬讛 拽砖讬专讛, 讜驻诇讬讙 注诇讬讛 讘讞讚讗 [讜讞诇拽 注诇讬讜 讘讚讘专 讗讞讚], 砖诇讚注转讜 讞讜讘转 讗讙讬讚转 讛诪讬谞讬诐 讗讬谞讛 诪讚讬谉 转讜专讛, 讗诇讗 专拽 诇谞讜讬 诪爪讜讛.


讛 诪砖谞讛 注专讘讛 讙讝讜诇讛 讗讜 讛讬讘砖讛 鈥� 驻住讜诇讛, 讜讻谉 注专讘讛 砖诇 讗砖讬专讛 (砖注抓 讛注专讘讛 谞注讘讚 诇注讘讜讚讛 讝专讛) 讜砖诇 注讬专 讛谞讚讞转 鈥� 驻住讜诇讛. 谞拽讟诐 专讗砖讛 砖诇 讛注专讘讛 讗讜 砖谞驻专爪讜 注诇讬讛 诪诪谞讛, 讜讻谉 注抓 讛爪驻爪驻讛 砖讛讬讗 诪讬谉 讛讚讜诪讛 诇注专讘讛, 讗讘诇 讗讬谞讜 注专讘讛 诪诪砖 鈥� 驻住讜诇讛. 讗讜诇诐 注专讘讛 讻诪讜砖讛 砖诪转讞讬诇讬诐 注诇讬讛 诇讬讘讜诇 讜诇讛转讬讬讘砖 拽爪转 讗讜 砖谞砖专讜 诪拽爪转 注诇讬讛 讜诇讗 讻讜诇诐, 讜讻谉 注专讘讛 砖讗讬谞讛 爪讜诪讞转 注诇 讛谞讞诇 讗诇讗 注专讘讛 砖诇 讘注诇 砖爪讜诪讞转 讘砖讚讛 砖讗讬谞讜 诪讜砖拽讛 注诇 讬讚讬 讗讚诐 鈥� 讛专讬 讝讜 讻砖专讛.


讜 讙诪专讗 转谞讜 专讘谞谉 [砖谞讜 讞讻诪讬诐] 讘诪讚专砖 讛诪拽专讗讜转: "注专讘讬 谞讞诇" 砖谞讗诪专 讘讻转讜讘, 驻讬专讜砖讜 鈥� 诪讬谞讬 注专讘讛 讛讙讚讬诇讬谉 注诇 讛谞讞诇. 讚讘专 讗讞专: "注专讘讬 谞讞诇" 住讬诪谉 讛讜讗, 砖讛注诇讛 砖诇讛, 砖诇 注专讘讛 讝讜, 诪砖讜讱 (诪讜讗专讱) 讻讚专讱 砖讛谞讞诇 诪砖讜讱 讜诇讗 注讙讜诇.


转谞讬讗 讗讬讚讱 [砖谞讜讬讛 讘专讬讬转讗 讗讞专转]: 诪诪讛 砖谞讗诪专 "注专讘讬 谞讞诇", 讗讬谉 诇讬 讗诇讗 注专讘讬 谞讞诇 诪诪砖, 讻诇讜诪专: 专拽 讗诇讛 讛爪讜诪讞讬诐 注诇 砖驻转 讛谞讞诇, 讗讜诇诐 注专讘讛 砖诇 讘注诇 (砖讗讬谉 讛砖讚讛 讘讜 讛讬讗 爪讜诪讞转 诪讜砖拽讛 讘讬讚讬 讗讚诐), 讜讝讜 讛爪讜诪讞转 讘讛专讬诐 诪谞讬谉 砖讗祝 讛讬讗 讻砖专讛 诇诪爪讜讛 诪诇讻转讞讬诇讛? 转诇诪讜讚 诇讜诪专: "注专讘讬 谞讞诇" 诇砖讜谉 专讘讬诐, 讜诇讗 "注专讘转 谞讞诇", 诇讜诪专: 砖诪讻诇 诪拽讜诐 讻砖专.

